**DATGANIAD YSGRIFENEDIG**

**Teitl: Newid enw’r Cynulliad**

**Dyddiad: 31 Hydref 2016**

**Gan: Elin Jones AC, y Llywydd, fel Cadeirydd Comisiwn y Cynulliad**

Ym mis Gorffennaf, cynhaliodd y Cynulliad ddadl ynglŷn â newid ei enw. Ymrwymais i drafod y goblygiadau gyda’m cyd-Gomisiynwyr a rhoi’r diweddaraf i’r Aelodau ynghylch sut y byddai’r Comisiwn yn arwain trafodaeth bellach ar y mater hwn.

Bydd Mesur Cymru 2016 yn rhoi’r cymhwysedd cyfreithiol i’r Cynulliad newid ei enw, os yw’n dewis gwneud hynny, i adlewyrchu ei statws cyfansoddiadol fel senedd genedlaethol.

Mae’r Cynulliad bellach yn pasio cyfreithiau ac yn cytuno ar drethi, yn ogystal â dwyn y Llywodraeth i gyfrif a bod yn ganolbwynt i ddadleuon democrataidd ynghylch materion sy’n bwysig i bobl Cymru. Mae’n briodol felly ein bod yn mynd ati o ddifrif i ystyried ailenwi’r sefydliad.

Trafododd y Comisiwn y mater yn ei gyfarfod ar 19 Medi. Roeddem yn cytuno y byddai newid o’r fath yn dasg sylweddol a bod yn rhaid i’r newid fod yn destun ymgynghoriad helaeth a thrylwyr. Hoffem gael barn cynifer o bobl â phosibl o bob cwr o Gymru, a chael cyfle i bwyso a mesur eu sylwadau.

Cytunwyd hefyd na ddylid cychwyn ar yr ymgynghoriad hwn nes bod Mesur Cymru wedi mynd yn bellach ar ei daith drwy San Steffan a’i fod wedi cwblhau’r cyfnod pwyllgor yn Nhŷ’r Arglwyddi, fel bod mwy o sicrwydd ynghylch datganoli’r pwerau angenrheidiol.

Rwy’n edrych ymlaen at weithio gyda’m cyd-Gomisiynwyr a’r Cynulliad ar y mater hwn dros y misoedd nesaf.